b'\n_START_ARTICLE_\nBalbieri\xc5\xa1kio herbas\n_START_SECTION_\nApra\xc5\xa1as\n_START_PARAGRAPH_\nSidabriniame herbinio skydo lauke, vir\xc5\xa1 tridant\xc4\x97s juodos skydo pap\xc4\x97d\xc4\x97s, raudonas laivelis su raudona bure ir v\xc4\x97liava.\n_START_SECTION_\nSimbolika\n_START_PARAGRAPH_\nTridant\xc4\x97 kalva pap\xc4\x97d\xc4\x97je simbolizuoja Balbieri\xc5\xa1kio vardo kilm\xc4\x99, laivelis su bure \xe2\x80\x93 geografin\xc4\x99 pad\xc4\x97t\xc4\xaf \xc5\xa1alia Nemuno, kuris buvo prekybos kelias, svarb\xc5\xb3 miestelio raidai.\n_START_SECTION_\nIstorija\n_START_PARAGRAPH_\nBalbieri\xc5\xa1kio vardas kildinamas i\xc5\xa1 Barbieros upelio itekan\xc4\x8dio \xc4\xaf Nemun\xc4\x85, o upelio pavadinimas kil\xc4\x99s i\xc5\xa1 Nemune esan\xc4\x8dios Barbieros r\xc4\x97vos. 1847 m. Miesteliui priklausant Suvalk\xc5\xb3 gubernijai pirm\xc4\x85 kart\xc4\x85 buvo parengtas herbas su \xc5\xa1v. Vincento atvaizdu. Herbo projekto autorius Marijanas Gumowski. Pagal istorinius \xc5\xa1altinius n\xc4\x97 viena Balbieri\xc5\xa1kio ba\xc5\xbeny\xc4\x8dia nebuvo pavadinta \xc5\xa1ventojo vardu, tuo labiau jo atvaizdo n\xc4\x97 vienoje nebuvo. Yra prielaida, kad \xc5\xa1v. Vincentas ka\xc5\xbekaip gal\xc4\x97jo b\xc5\xabti susij\xc4\x99s su buvusiu dvaro savininku Lietuvos lauko etmonu ir did\xc5\xbeiuoju i\xc5\xbedininku Vincentu Aleksandru Gosievskiu._NEWLINE_Lietuvos heraldikos komisija nusprend\xc4\x97 jog \xc5\xa1v. Vincentas niekaip nesiejamas su dabartiniu Balbieri\xc5\xa1kiu. Nutarta herbe panaudoti miestelio vardo kilm\xc4\x99._NEWLINE_Balbieri\xc5\xa1kio herbas patvirtintas Lietuvos Prezidento 2001 m. kovo 1 d. Etalono autorius \xe2\x80\x93 dailininkas Rolandas Rimk\xc5\xabnas.'